VENDIM
Nr. 301, datë 5.4.2017

PËR DISA NDRYSHIME DHE SHTESA NË VENDIMIN NR. 538, DATË 26.5.2009, TË KËSHILLIT TË MINISTRAVE, “PËR LICENCAT DHE LEJET QË TRAJTOHEN NGA APO NËPËRMJET QENDRËS KOMBËTARE TË LICENCIMIT (QKL) DHE DISA RREGULLIME TË TJERA NËNLIGJORE TË PËRBASHKËTA”, 
TË NDRYSHUAR

Në mbështetje të nenit 100 të Kushtetutës, të neneve 15 e 36, të ligjit nr.10081, datë 23.2.2009, “Për licencat, autorizimet dhe lejet në Republikën e Shqipërisë”, të nenit 32, të ligjit nr.8872, datë 29.3.2002, “Për arsimin dhe formimin profesional në Republikën e Shqipërisë”, të ndryshuar, të neneve 2, pika 22, dhe 24, të ligjit nr.69/2012, “Për sistemin arsimor parauniversitar në Republikën e Shqipërisë”, të ndryshuar, të ligjit nr.75/2014, “Për shërbimin privat të sigurisë fizike”, të ligjit nr.10448, datë 14.7.2011, “Për lejet e mjedisit”, të ndryshuar, dhe të ligjit nr.8378, datë 22.7.1998, “Kodi Rrugor i Republikës së Shqipërisë”, të ndryshuar, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, ministrit të Arsimit dhe Sportit, ministrit të Transportit dhe Infrastrukturës, ministrit të Punëve të Brendshme, ministrit të Mjedisit dhe ministrit të Mirëqenies Sociale dhe Rinisë, Këshilli i Ministrave

VENDOSI:

Në vendimin nr. 538, datë 26.5.2009, të Këshillit të Ministrave, të ndryshuar, bëhen këto ndryshime dhe shtesa:
1. Në aneksin 1, fusha I  “Siguria kombëtare, rendi publik dhe mbrojtja civile”, kategoria I.3, bëhen ndryshimet dhe shtesat e mëposhtme:
a) Emërtimi i kategorisë I.3 “Shërbimi i ruajtjes dhe/ose sigurisë fizike” zëvendësohet me “Shërbimi Privat i Sigurisë Fizike”.
b) Pas shkronjës “b”, të pikës 2, të kreut I, shtohet shkronja “c”, me këtë përmbajtje:
“c) “Qendra të trajnimit privat të punonjësve të SHPSF”, me kodin I.3.C.”.
c) Pika 3, e kreut I, ndryshohet, si më poshtë vijon:
“3. Licencat për të tri nënkategoritë janë pa afat.”.
ç) 	Emërtimi i kreut II, “Licencimi i veprimtarive të nënkategorisë I.3.A dhe I.3.B” zëvendësohet me “Licencimi i veprimtarive të nënkategorive I.3.A , I.3.B dhe I.3.C.”.
d) Pika 4, e kreut II, ndryshohet, si më poshtë vijon:
“4. Kriteret e posaçme të licencimit, si dhe llojet e dokumenteve provuese e shoqëruese përkatëse për nënkategoritë A, B dhe C jepen në tabelën 1 më poshtë.”. 
dh) Pika 5 e kreut II, ndryshohet, si më poshtë vijon:
“5. Licencimi i veprimtarisë për të tria nënkategoritë bëhet sipas grupit III.”.
2. Në aneksin I, fusha III, “Mjedisi dhe burimet mjedisore bazë”, pika 2, e kategorisë III.1 “Për ndikimin në mjedis”, ndryshohet, si më poshtë vijon:
“2. Lejet e ndikimit në mjedis ndahen në tri nënkategori, si vijon:
a) “Leje mjedisi e tipit C”, me kodin III.1.A;
b) “Leje mjedisi e tipit B”, me kodin III.1.B;
c) “Leje mjedisi e tipit A”, me kodin III.1.C.”.
3. 	Në aneksin I, fusha VII, “Transporti”, shkronjat “a” dhe “b”, të pikës 3, të nënkategorisë VII.3 “Autoshkollë”, ndryshohen, si më poshtë vijon:
“a) “Autoshkollë për dhënien e lejes së drejtimit”, me kodin VII.3.A.1, ku përfshihen kategoritë e mëposhtme:
i) kategoria AM;
ii) kategoria A1;
iii) kategoria A2;
iv) kategoria A; 
v) kategoria B1;
vi) kategoria B;
vii) kategoria BE; 
viii) kategoria C1;
ix) kategoria C1E; 
x) kategoria C;
xi) kategoria CE;
xii) kategoria D1;
xiii) kategoria D1E;
xiv) kategoria D;
xv) kategoria DE.”.
“b) “Autoshkollë për përgatitjen e aplikantëve që kërkojnë të pajisen me Certifikatë të Aftësimit Profesional (CAP)”, me kodin VII.3.A.2, ku përfshihen kategoritë e mëposhtme: 
i) CAP për transportin e mallrave; 
ii) CAP për transportin e udhëtarëve.”.
4. 	Në aneksin I, fusha IX “Arsimi dhe shkenca”, nënkategoria IX.1.A, bëhen ndryshimet dhe shtesa e mëposhtme:
a) Pika 4, e kreut I, ndryshohet, si më poshtë vijon:
“4. Veprimtaritë e nënkategorisë A specifikohen sipas niveleve dhe/ose profilit arsimor:
a) “Arsimi parashkollor (kopsht)”, me kodin IX.1.A.1; 
b) “Arsimi fillor”, me kodin IX.1.A.2; 
c) “Arsim i mesëm i ulët”, me kodin IX.1.A.3;  
ç) “Arsim i mesëm i lartë (gjimnaz)”, me kodin IX.1.A.4; 
d) “Arsim i mesëm i orientuar”, me kodin IX.1.A.5;
dh) “Arsim i mesëm profesionale”, me kodin IX.1.A.6;
e) “Arsim i mesëm teknik”, me kodin IX.1.A.7;
ë) “Arsim special”, me kodin IX.1.A.8.”.
b) Pika 7, e kreut II, ndryshohet, si më poshtë vijon:
“7. Licencimi i veprimtarive “Arsimi parashkollor (kopsht)”, me kodin IX.1.A.1; “Arsimi fillor”, me kodin IX.1.A.2; “Arsim i mesëm i ulët”, me kodin IX.1.A.3;  “Arsim i mesëm i lartë (gjimnaz)”, me kodin IX.1.A.4;  “Arsim i mesëm i orientuar”, me kodin IX.1.A.5 dhe “Arsim special”, me kodin IX.1.A.8,  bëhet sipas grupit III. 
a) Institucioni tjetër është Ministria e Arsimit dhe Sportit, vendimin në emër të së cilës e merr Komisioni i Shqyrtimit të Kërkesave për Licenca dhe/ose Certifikim për Shërbimet Arsimore, i cili ngrihet dhe funksionon sipas urdhrit të ministrit. Vendimi bazohet në dokumentet provuese të licencimit si dhe në inspektimin në vend dhe vlerësimin faktik të plotësimit të kritereve përkatëse të licencimit. 
b) Afati i marrjes së vendimit është 2 javë.
c) Kërkesa në QKB pranohet kur ajo bëhet jo më pranë se 3 muaj nga fillimi i vitit shkollor.”.
c) Pas pikës 7, të kreut II, shtohet pika 7/1, me këtë përmbajtje:
“7/1. Licencimi i veprimtarive “Arsim i mesëm profesional”, me kodin IX.1.A.6, dhe “Arsim i mesëm teknik”, me kodin IX.1.A.7,  bëhet sipas grupit III. 
a) Institucioni tjetër është Ministria e Mirëqenies Sociale dhe Rinisë, vendimin në emër të së cilës e merr Komisioni i Shqyrtimit të Kërkesave për Licenca dhe/ose Certifikim për Shërbimet Arsimore, i cili ngrihet dhe funksionon sipas urdhrit të ministrit. Vendimi bazohet në dokumentet provuese të licencimit si dhe në inspektimin në vend dhe vlerësimin faktik të plotësimit të kritereve përkatëse të licencimit. 
b) Afati i marrjes së vendimit është 2 javë. 
c) Kërkesa në QKB pranohet kur ajo bëhet jo më pranë se 3 muaj nga fillimi i vitit shkollor.”.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTRI
Niko Peleshi

